Klavirska saradnja

Zorka Milivojević je školovanje započela u Muzičkoj školi «Mokranjac» u Beogradu u klasi prof. Bojane Đajić. Tokom školovanja osvojila je niz nagrada na takmičenjima i nastupala je na reprezentativnim koncertima najboljih učenika svoje generacije. Takođe je snimila niz trajnih snimaka za Radio Beograd. Studije klavira je završila sa najvišom ocenom u klasi Prof. Arba Valdme i Lidije Stanković. Tokom studija se usavršavala i kod profesora Pavline Dokovske, na Mannes University u Njujorku Magistarske studije ja završila 2001. Godine u klasi prof. Srđana Grbića. Specijalističke studije je završila na Katedri za kamernu muziku, gde je upisala i doktorske studije. Od 1996. uporedo sa solističkim nastupima i studijama započinje i pedagoški rad, u muzičkim školama «Vučković», «Slavenski» i «Mokranjac».

Učenici Zorke Milivojević su ostvarili zapažene rezultate na takmičenjima i nastupali su na brojnim koncertima. Kao kamerni muzičar, Zorka Milivojević je u sezoni 2002/03 sa violinistom Vilijem Ferdinandijem ostvarila seriju koncerata izvodeći najznačajnija dela pisana za violinu i klavir. Od 2006. Godine radi kao umetnički, a zatim i kao viši umetnički saradnik na Fakultetu muzičkih umetnosti na katedri za solo pevanje gde sarađuje sa profesorom Nikolom Mijailovićem i profesorom Katarinom Jovanović. Avgusta 2012. godine sarađivala je sa profesorom Katarinom Jovanović na master klasu u Aleksandrovcu u okviru festivala «KozArt»